Quatter giuvens, Quatter parairis

da Valentina Camous, Rafael Camenisch e Rafael Müller

Punts ha confruntà quatter politichers giuvens cun otg frasas brisantas. Sche tuts dian la medema sosa politica, ubain sch'els han propi da dir insatge è da chattar ora sin questas paginas.

1	L'ONU NA SAN INS BETG PLI PRENDER SERIUS DAPI L'ENTSCHATTA DA LA GUERRA EN L'IRAC.

2 	INTRODUCIR IL RUMANTSCH GRISCHUN DAVENT L'EMPRIMA CLASSA SCO SULETTA LINGUA DA SCRITTIRA È L'UNICA METODA PER SPINDRAR IL RUMANTSCH.

3 	LA FURMLA MAGICA NUN È PLI LEGITIMA.

4 	DEMONSTRAZIUNS N'HAN NAGIN EFFECT.

5 	ILS CAMPlUNADIS MUNDIALS DA SKIS EN L'ENGIADINA HAN BE CUSTÀ - E NA PURTÀ NAGUT.

6 	GIEUS OLIMPICS EN GRISCHUN FISS BUN.

7 	LAS MEDIAS EN GRISCHUN NA VALAN NAGUT PERQUAI CHE L'EDITUR HANS PETER LEBRUMENT POSSEDA TUTTAS.

8 	DAR ORA TRAIS MILLIUNS FRANCS PER LAS FESTIVITADS DA 200 ONNS GRISCHUN EN LA CONFEDERAZIUN È IDIOTlA.

Fabian Grass

PARTIDA	JUSO Grischun
VIGLIADETGNA	18
DOMICIL	Cuira
PROFESSIUN	maturand
HOBIS	politica, sortida

1 Na, quai na pens jau betg. Suenter la fin da la guerra sto e vegn l'ONU ad avair ina rolla pli ferma en la politica internaziunala. I va ussa .persuenter da signalisar als Stadis Unis ch'i na sa betg ir uschia vinavant suenter questa guerra ch'è in'adversitad envers ils dretgs umans. I vala da guardar ch'insatge uschia na sappia betg anc ina giada capitar. L'ONU exista ord in basegn.

2 Jau na sun betg in Rumantsch. Ma sco persuna d'ordaifer sai jau dir che la situaziun dals Rumantschs è dramatica ed in cumpromiss sto vegnir chattà. En mes egls è il rumantsch grischun ina tala pussaivladad. Ils Rumantschs duessan vegnir perina cun il rumantsch grischun sco lingua da scrittira e chattar ensemen ina soluziun per savair sa preschentar communablamain pli ferm. Per mai è quai l'ultima pussaivladad per il rumantsch. E la consequenza fiss d'edir tut ils cudeschs per rumantsch grischun. Sco persuna da lingua tudestga na vi jau betg ma maschadar en questa decisiun, ma per mai è quai la sula schanza.

3 Na, quai na pens jau betg. Ella è legitima e s'è cumprovada en quest lung temp. Ed a mai persunalmain èsi endretg sche la partida populara nun ha questa sedia, ubain ch'els dastgassan avair ella - dentant betg da la ps, mabain da la pcd. La ps è la segund ferma partida en Svizra e vegn puspè a daventar la pli ferma.

4 Na, segir betg! Demonstraziuns han ina valur morala. Demonstraziuns contribueschan a la sensibilitad en la populaziun. E demonstraziuns dattan, sch'ellas èn organisadas sin l'entir mund sco questa giada, in signal anora.

5 Quai na sai jau betg giuditgar. Jau chatt che quest è stà in grond event per il Grischun. La bilantscha vegn anc pir. Jau na vi betg dir, tge valur ch'ils campiunadis mundials han gì.

6 Na, segir betg. A curta vista fissi forsa bun per il Grischun ed ils hotels fissan plains. Pli tard vegnissan ils gieus dentant emblidads. Tar ils Gieus Olimpics avant ventg onns è quai er stà uschia. I passass uschè spert e relaschass dapli donns - cunzunt per la natira - che gudogn. Il turissem schlargiass tar in turissem da massa: La qualitad giess enavos.

7 Quai è in pugn da vista. Jau di ch'in monopol tar la pressa è insatge fitg privlus. Ed ina persuna che ha radunà bler sut ella è er privlusa. Jau stoss dentant dir che Lebrument n'ha betg fatg surdiever da sia posiziun. Ma jau sper ch'il futur portia midadas e che er autras gasettas vegnian ad avair la schanza da sa vender en in aut dumber.

8 Idiotia segir betg. Ins savess numnar quai ina sfarlattia, ma quai na faschess jau er betg. Quest è in impurtant di per nus ed jau chatt quai gist, sch'il chantun fa festivar uschia insatge communablamain. Quest è stà in impurtant pass en l'istorgia ed jau pens che nus dastgain er dar or quests daners per las festivitads.

Commentari u infos: graubuenden@juso.ch